Torben Hansen (S), 2009-03-26:
Socialdemokratiet er glade for, at det ved forhandlingen om denne her reform af vand- og spildevandsektoren er lykkedes at sikre, at forbrugernes penge skal blive i selskaberne, og at det dermed ikke ender som i det første oplæg, som vi så helt tilbage i oktober 2005, nemlig med, at overskuddet kunne udloddes.
Det bliver endvidere også slået fast i aftalen, at formålet er forsyningssikkerhed, sundhed, miljø og gennemskuelighed.
Det kan vi jo også se, i og med at offentlighedsloven også kommer til at gælde for de selskaber, der bliver udskilt.
Der afsættes betydelig flere penge til teknologiudviklingen inden for vandsektoren, og hvile i sig selv-princippet i dets nuværende form fastholdes jo for de relativt små selskaber og - kan man vel roligt sige - i en anden form i de større selskaber.
Derudover skal benchmarking, prisloft m.v. tage hensyn til de lokale og nationale servicemål.
Der er dog fra flere sider rejst bekymring over mulighederne for investeringer i bl.a. 2010, da 2010-prisloftet blev udregnet efter en simpel model.
Socialdemokratiet er meget opmærksom på den bekymring og har derfor også tidligere rejst problemstillingen.
Hverken vand- eller kloakforsyningerne, borgerne eller virksomhederne, ja, hele samfundet kan på nogen som helst måde have nogen form for interesse i, at nødvendige investeringer til både at imødegå det almindelige renoveringsbehov og til at imødegå de klimaforandringer, der nu engang er, dykker.
Der er ikke nogen, der kan have nogen som helst form for interesse i, at investeringerne dykker i 2010 grundet en teknikalitet.
Derfor vil Socialdemokratiet da også opfordre ministeren til her fra Folketingets talerstol at understrege, at 2010-investeringerne i kloakker, rør m.m. ikke må berøres negativt af prisloftmodellen.
Store dele af den her sektor er kommunal, og Socialdemokratiet synes, at det er meget vigtigt, at så vitale samfundsinteresser stadig væk er i kommunaleje eller forbrugereje.
En af sektorens helt anden store udfordringer er, ud over at sikre konstant vedligeholdelse og forbedring, at sikre en løbende teknologiudvikling.
Der er i mange år blevet forsket alt for lidt i teknologiudvikling inden for vand- og spildevandsområdet, og vi er tilfredse med, at det i den her aftale er lykkedes at få oprettet en teknologifond med branchens repræsentanter, som kan være med til at skubbe teknologiudviklingen fremad.
Jeg synes, at det her er en god aftale.
Den sikrer en effektiv vandforsyning, forbrugerne skal betale den rigtige pris for vandet, hverken mere eller mindre, og det synes vi at der bliver taget højde for.
Det helt overordnede politiske formål for Socialdemokratiet for at gå ind i det her har været forsyningssikkerhed, sundhed, miljø og gennemskuelighed, at der ikke kan trækkes penge ud af vandsektoren, og at vi på den måde har fået hegnet vand- og spildevandssektoren ind, så den ikke bliver genstand for spekulation og ikke bliver genstand for at kunne handles, så der kan trækkes penge ud af sektoren.
Socialdemokratiet er sikre på, at den her aftale vil være med til at fremtidssikre vandsektoren, men vi er vel vidende om, at der kan være adskillige problemstillinger, fordi det her jo også er en smule komplekst, og at der kan være problemstillinger, der løbende skal kigges på.
Det vil vi selvfølgelig gerne være med til.
Med de her bemærkninger kan jeg sige, at vi selvfølgelig kan støtte forslaget.